বাংলাদেশ পর্বের প্রথম পর্যায়ে চলচ্চিত্রসংসদ-আন্দোলনের ক্ষেত্রে নানাবিধ অর্জন ঘটেছে। মুহম্মদ খসরুর মতে, ‘১৯৭১-১৯৮০ সালকে বলা যেতে পারে বিকাশ ও বিস্তৃতির যুগ।’২৮ এই যুগেই চলচ্চিত্র সংসদ আন্দোলনের কর্মীরা চলচ্চিত্রবিদ্যায় শিক্ষাগ্রহণের জন্য দেশের বাইরের বিভিন্ন ফিল্ম ইনস্টিটিউটে যান। ফিরে এসে কেউ চলচ্চিত্র নির্মাণের বিভিন্ন শাখায় অবদান রাখেন, কেউ চলচ্চিত্রবিদ্যার শিক্ষক হিসেবে নিজেকে নিয়োজিত করেন। এ-যুগেই চলচ্চিত্রবিষয়ক সেমিনার, ওয়ার্কশপ, বিভিন্ন চলচ্চিত্রকারের রেট্রোস্পেকটিভ, ফিল্ম ফেস্টিভাল, অ্যাপ্রিসিয়েশন কোর্স প্রভৃতি শুরু হয়। এসব কর্মকান্ডই সংসদগুলোর বিকাশ ও চলচ্চিত্র সংস্কৃতির বিস্তৃতিকে সম্ভব করে তুলেছে। এসব কর্মযজ্ঞের জন্য সংসদগুলো বাংলাদেশে অবস্থিত বিভিন্ন দেশের দূতাবাসের সঙ্গে কার্যকরী যোগাযোগ স্থাপনে সমর্থ হয়েছিল। দূতাবাসগুলোর মাধ্যমে শুধু চলচ্চিত্র নয়, চলচ্চিত্রবিশেষজ্ঞদের এনে নানা ধরনের চলচ্চিত্র সংক্রান্ত কার্যক্রম গ্রহণেও সফল হয়েছিল সংসদগুলো। একটি কার্যক্রমের সফলতা অন্য একটি কার্যক্রমকে অবশ্যম্ভাবী করে তোলে। উদাহরণ হিসেবে বলা যায়, ১৯৭৫ সালে ‘বাংলাদেশ চলচ্চিত্র সংসদ’ ভারতীয় দূতাবাসের সহায়তায় ও অধ্যাপক সতীশ বাহাদুরের পরিচালনায় তিন সপ্তাহব্যাপী যে ফিল্ম অ্যাপ্রিসিয়েশন কোর্সের আয়োজন করে, সেই কোর্সের সফল পরিসমাপ্তিই কিন্তু এদেশে ফিল্ম আর্কাইভ গঠনের প্রয়োজনীয়তাকে সামনে নিয়ে আসে। ‘বাংলাদেশ চলচ্চিত্র সংসদ’ ১৯৭৬ সালেই তাদের ফিল্ম বুলেটিনে ‘এই মুহূর্তের দাবি : ফিল্ম আর্কাইভ’ শীর্ষক সম্পাদকীয় লেখে। তাতে লেখা হয়, ‘বাংলাদেশ চলচ্চিত্র সংসদ ইতিমধ্যেই সংশ্লিষ্ট কর্তৃপক্ষের কাছে বাংলাদেশ জাতীয় ফিল্ম আর্কাইভের একটি পূর্ণাঙ্গ রূপরেখা পেশ করেছে। অতএব সংসদের দাবি – আর সময় ক্ষেপণ নয়, আশ্বাস-প্রতিশ্রুতির পুনরুচ্চারণ নয়। প্রয়োজনীয় ব্যবস্থা গ্রহণের মাধ্যমে এ বছরই জাতীয় ফিল্ম আর্কাইভ প্রতিষ্ঠা করা হোক।’২৯ চলচ্চিত্র সংসদকর্মীদের এ-দাবির পরিপ্রেক্ষিতেই ১৯৭৮ সালে প্রতিষ্ঠিত হয় ‘বাংলাদেশ ফিল্ম ইনস্টিটিউট অ্যান্ড আর্কাইভ’। সংসদকর্মীরা অবশ্য ওই মুহূর্তে আর্কাইভ ও ইনস্টিটিউট একত্রে স্থাপনের পক্ষে ছিলেন না। এবং সত্য এই যে, আর্কাইভ প্রতিষ্ঠিত হলেও ইনস্টিটিউট এখনো প্রতিষ্ঠিত হয়নি। স্মর্তব্য যে, পূর্ব পাকিস্তান পর্বেই ‘পাকিস্তান চলচ্চিত্র সংসদ’ চলচ্চিত্র সংরক্ষণাগারের কথা তুলেছিলেন, যা বাংলাদেশ পর্বে এসে ফিল্ম আর্কাইভ হিসেবে স্থাপিত হয়।